राष्ट्रिय लिग भलिबल : पुलिस र हेल्प नेपाल विजयी
नेपाल पुलिस क्लब र टिपटप हेल्प नेपालले सातौं प्रधामन्त्री कप एनभीए महिला तथा पुरुष राष्ट्रिय भलिबल क्लब लिगमा जित निकालेका छन् ।
काठमाडौँ — नेपाल पुलिस क्लब र टिपटप हेल्प नेपालले सातौं प्रधामन्त्री कप एनभीए महिला तथा पुरुष राष्ट्रिय भलिबल क्लब लिगमा जित निकालेका छन् ।त्रिपुरेश्वरस्थित राखेप कभर्डहलमा पुलिस क्लबले दावाँली मिलन क्लबलाई ३–० ले सोझो सेटमा हराएको छ । पुलिसले २५–२१, २५–१९, २५–१७ को नतिजा निकालेको हो । पुलिसको ३ खेलबाट ८ अंक भएको छ । पुलिसले आफूले खेलेका तीनवटै खेल जितेको छ । यद्यपि गण्डकीसँग सेट गुमाएकाले अंक बाँडेको थियो ।अर्को खेलमा टिपटप हेल्प नेपालले आफ्नो तेस्रो खेलमा गण्डकी प्रदेश भलिबल क्लबलाई ३–० ले हरायो । हेल्प नेपालले २५–२२, २५–१७, २८–२६ को जित निकालेको हो । जितसहित हेल्प नेपालले ९ अंक बटुलेको छ ।महिलातर्फ एपीएफ क्लबले एभरेस्ट भलिबल क्लबलाई २५–९, २५–१२, २५–११ को सोझो सेटमा हराएको छ । एपीएफको ३ खेलबाट ८ अंक भएको छ । एपीएफले विभागीय प्रतिद्वन्द्वी आर्मीसँग अंक बाँडेको थियो ।न्यु डायमन्ड भलिबल क्लब र आर्मीबीचको खेलमा डायमन्डले ३–२ सेटको प्रतिस्पर्धात्मक सेटमा जित पायो । पहिलो र दोस्रो सेट २५–१५, २५–२१ ले आफ्नो पक्षमा पारेको डायमन्डले तेस्रो र चौथो सेट १९–२५, २२–२५ ले गुमायो । पाँचौं तथा अन्तिम सेटमा लयमा फर्केको डायमन्डले १५–९ ले सेट आफ्नो पक्षमा पार्दै खेलेको जितेको हो । यद्यपि दुई सेट गुमाएकाले न्यु डायमन्डले एक अंक पनि गुमायो । राउन्ड रोविन लिगमा प्राप्त गरेको अंकका आधारमा पहिलो र दोस्रो स्थानका टोलीबीच फाइनलमा प्रतिस्पर्धा हुनेछ । 